Author: administrator
Last saved by: viktoria.radvanska
Company: Abyss

Predkladacia správa

            Minister zahraničných vecí SR predkladá z vlastnej iniciatívy na rokovanie vlády SR materiál „Správa o priebehu a výsledkoch IX. zasadnutia Medzivládnej slovensko-ukrajinskej komisie pre národnostné menšiny, školstvo a kultúru.“
                        
            V dňoch 1. – 2. októbra 2009 sa v Kyjeve konalo IX. zasadnutie Medzivládnej slovensko-ukrajinskej komisie pre národnostné menšiny, školstvo a kultúru. Slovenskú delegáciu viedol generálny riaditeľ Sekcie verejnej diplomacie a služby občanom Ministerstva zahraničných vecí Slovenskej republiky Vasil Grivna. Ukrajinskú delegáciu viedol predseda Štátneho výboru Ukrajiny pre národnostné menšiny a cirkvi Jurij Rešetnikov.
 
            Medzivládna slovensko-ukrajinská komisia pre národnostné menšiny, školstvo a kultúru (ďalej len ,,komisia“) bola zriadená v zmysle uznesenia vlády SR č. 364/1994. Má právo prijímať odporúčania pre vládu Slovenskej republiky a Kabinet ministrov Ukrajiny. 
 
            Na programe rokovania komisie bola výmena informácií o štátnej politike v oblasti zabezpečenia práv osôb patriacich k národnostným menšinám v Slovenskej republike a na Ukrajine, otázky dvojstrannej spolupráce v oblasti vzdelávania, vedy a výskumu ako aj kultúrnej prezentácie v oboch krajinách. Komisia vyhodnotila stav plnenia prijatých odporúčaní z protokolu VIII. zasadnutia komisie. Výsledkom rokovania je podpísaný protokol (v prílohe č.1), v ktorom sa zúčastnené strany dohodli, že v súlade s platnou legislatívou oboch krajín budú naďalej vyvíjať úsilie na vytvorenie vhodných podmienok pre zachovanie jazykovej, kultúrnej a náboženskej identity osôb patriacich k slovenskej menšine na Ukrajine a k ukrajinskej menšine v Slovenskej republike.
 
              Komisia konštatovala nevyhnutnosť ďalšej spolupráce medzi orgánmi štátnej správy, samosprávy, občianskymi združeniami a ďalšími inštitúciami Slovenska a Ukrajiny v oblasti kultúry, školstva a národnostných menšín. Počas zasadnutia boli posúdené konkrétne kroky zriadenia Centra slovenskej kultúry v Užhorode a Centra ukrajinskej kultúry v Prešove. Strany podporia vypracovanie spoločných vedeckých projektov, rozšírenie spolupráce v oblasti masovokomunikačných prostriedkov, vydanie akademického prekladového slovníka, plnenie Programu spolupráce medzi Ministerstvom školstva SR a Ukrajiny v oblasti vzdelávania ako aj plnenie Programu spolupráce medzi Ministerstvom kultúry SR a Ukrajiny v oblasti kultúry. Priebeh rokovania a výsledky prispeli k posunu v riešení problematických otázok a potvrdili, že aj o citlivých záležitostiach bilaterálnych vzťahov je možné  rokovať pokojne a vecne. 
 
              Závery zasadnutia medzivládnej slovensko-ukrajinskej komisie sú predkladané na rokovanie vlády Slovenskej republiky s cieľom zabezpečenia ich realizácie. Vláda Slovenskej republiky schvaľuje uznesenie, vzťahujúce sa k príslušnému zasadaniu medzivládnej slovensko-ukrajinskej komisie, ktorým berie na vedomie informáciu o jeho priebehu a výsledkoch a ukladá príslušným členom vlády a predsedníčke Úradu pre Slovákov žijúcich v zahraničí oboznámiť sa so závermi a odporúčaniami slovensko-ukrajinskej komisie, v rámci kompetencií podporiť realizáciu navrhnutých odporúčaní a priebežne vyhodnocovať ich plnenie. 
 
               Materiál bol predmetom medzirezortného pripomienkového konania a na rokovanie vlády SR sa predkladá bez rozporov. Finančné nároky spojené s realizáciou odporúčaní budú zabezpečené v rámci limitov výdavkov schválených pre dotknuté rozpočtové kapitoly bez zvýšených požiadaviek na štátny rozpočet a verejné financie.